Diari Oficial de la Generalitat Valenciana


Sumari del DOGV 7843, del 03-08-2016 (2016/6157)

RESOLUCIÓ de 22 de juliol de 2016, de la Conselleria de Justícia, Administració Pública, Reformes Democràtiques i Llibertats Públiques per la qual es disposa l'execució de la Sentència 370/2016, de 22 de febrer, del Tribunal Suprem.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7843

Data del DOGV
:   03-08-2016

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2016/6157


Data del document
:   22-07-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 22 de juliol de 2016, de la Conselleria de Justícia, Administració Pública, Reformes Democràtiques i Llibertats Públiques per la qual es disposa l'execució de la Sentència 370/2016, de 22 de febrer, del Tribunal Suprem. [2016/6157]  
Per Ordre de 3 de novembre de 2008, de la Conselleria de Justícia i Administracions Públiques, es van convocar proves selectives d'accés al grup E, sector administració general, torn d'accés lliure i discapacitats, convocatòria 28/2008, corresponents a l'oferta d'ocupació pública de 2008 per al personal de l'Administració de la Generalitat (DOCV 5896, 19.11.08).  
Per Acord de 27 de gener de 2011, del Tribunal Qualificador es va publicar la relació d'aspirants aprovats pel ordre de puntuació total, així com la puntuació definitiva del barem.  
L'acord va ser impugnat per Cristina Villanova Borja, la qual, després d'esgotar la via administrativa prèvia, va interposar recurs contenciós administratiu davant del Tribunal Superior de Justícia de la Comunitat Valenciana. El recurs es va decidir per Sentència 841/2014, de 16 de desembre, de la Sala Contenciosa Administrativa, Secció Segona del TSJ, que va desestimar les pretensions de la recurrent.  
La sentència dictada en la instància va ser objecte de recurs en cassació per la representació de la part demandant. El Tribunal Suprem, Sala Contenciosa Administrativa, Secció Setena, va posar fi al procés per Sentència 370/2016, de 22 de febrer, que seria objecte d'aclariment en virtut de les actuacions de 7 de març de 2016.  
La Sentència 370/2016 del Tribunal Suprem declara haver-hi lloc al recurs interposat, anul·la -en el que es refereix exclusivament a la demandant- la resolució administrativa impugnada i reconeix el dret de l'actora que la seua puntuació de la fase de concurs [apartat B) 2 del barem] s'incremente en 2 punts «amb les conseqüències legals que d'això es deriven (?) sense que això afecte la resta de candidats inclosos en la relació definitiva d'aprovats contingut en l'Acord de 27 de gener de 2011, del Tribunal Qualificador».  
En execució de la resolució judicial, l'Acord de 9 de juny de 2016, del Tribunal Qualificador declara que Cristina Villanova Borja supera, amb una qualificació final de 77,17 punts, les proves selectives de la convocatòria 28/2008.  
Atesos les observacions contingudes en la interlocutòria de la Sentència 370/2016, de 22 de febrer, del Tribunal Suprem, i de conformitat amb el que disposa l'article 118 de la Constitució Espanyola, així com en els articles 17.2 de la Llei Orgànica 6/1985, d'1 de juliol, del Poder judicial i 103.2 de la Llei 29/1998, de 13 de juliol, reguladora de la jurisdicció contenciosa administrativa, que establixen l'obligatorietat de compliment de les sentències i la resta de resolucions fermes dictades pels tribunals de justícia, resolc:  
  
Primer  
Declarar, a proposta del Tribunal Qualificador, que Cristina Villanova Borja, DNI 86477997, ha superat, amb una qualificació final de 77,17 punts, les proves selectives de la convocatòria 28/2008, d'accés al grup E, sector Administració General, torn lliure i discapacitats. Conseqüentment, correspon a la interessada el número d'orde 64 bis en la llista d'aprovats de la convocatoria esmentada.  
  
Segon  
En el termini de 20 dies hàbils, comptadors des de l'endemà de la publicació de la present resolució en el Diari Oficial de la Comunitat Valenciana, l'aspirant proposada haurà de presentar davant de la Direcció General de Funció Pública els documents següents:  
1. Fotocòpia del DNI o document equivalent per a les persones nacionals d'altres estats, degudament compulsada.  
2. Fotocòpia compulsada del títol acadèmic de Certificat d'Escolaritat o equivalent. En el cas de titulacions obtingudes en l'estranger s'haurà d'estar en possessió de la credencial que n'acredite l'homologació.  
  
3. Declaració de no haver sigut separada per mitjà d'expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a les que exercien en el cas del personal laboral, en el qual haguera sigut separada o inhabilitada.  
  
En el cas de ser nacional d'un altre Estat, no trobar-se inhabilitada o en situació equivalent ni haver sigut sotmesa a sanció disciplinària o equivalent que impedisca, en el seu Estat, en els mateixos termes l'accés a l'ocupació pública.  
4. Certificat mèdic acreditatiu de posseir la capacitat física i psíquica necessària per a l'exercici de les funcions dels llocs de treball oferits.  
  
5. De conformitat amb la base 11.1.5. de la convocatòria, les persones que han superat el concurs oposició acreditaran els seus coneixements de valencià per mitjà de la presentació d'un dels documents següents:  
A. Títol de Batxillerat o equivalent cursat a la comunitat autònoma valenciana, amb superació de les assignatures de valencià.  
B. Títol de l'Escola Oficial d'Idiomes corresponent al tercer curs de coneixements de valencià.  
C. Certificat de Nivell Mitjà de la Junta Qualificadora de Coneixements de Valencià.  
Les persones que no puguen acreditar aquests coneixements hauran de realitzar els cursos de perfeccionament que amb aquest fi organitze l'Administració de la Generalitat.  
  
Tercer  
Si la persona aspirant tinguera ja la condició de funcionària o personal laboral al servei de l'Administració de la Generalitat estarà exempta de justificar les condicions i requisits del punt segon que ja tinguera acreditats i inscrits en el Registre de Personal de l'Administració de la Generalitat. Únicament haurà de manifestar-ho per escrit davant de la Direcció General de Funció Pública sense aportar la documentació corresponent.  
  
Quart  
Si, dins del termini indicat i excepte casos de força major, no presentara la documentació acreditativa o d'aquesta es deduïra que no té algun dels requisits exigits no podrà ser nomenada personal de la Generalitat, sense perjuí de la responsabilitat en què poguera haver incorregut per falsedat en la seua sol·licitud de participació.  
  
Contra la present resolució podrà promoure's, per les parts legitimades, incident d'execució de sentència, davant del Tribunal Superior de Justícia de la Comunitat Valenciana, de conformitat amb el que disposa l'article 109 i concordants de la Llei 29/1998, de 13 de juliol, de la Jurisdicció Contenciosa Administrativa.  
  
València, 22 de juliol de 2016.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.